ཕྱག་མཚན་རི་མོའི་སྡོམ་བརྩོན་དམ་པར་གྲགས་པའི་མཁན་སློབ་ཆོས་གསུམ་སོགས་མཚོན་བྱེད་ཀྱི་རི་མོ་མཚོ་མེ་ལོང་འདྲ་བའི་དབུས་ཀྱི་པདྨའི་སྡོང་པོའི་སྟེང་དུ་རལ་གྲིས་མཚོན་པའི་གཡས་སུ་ངང་པ་སེར་པོ་མགྲིན་པ་གཉིས་ཅན།པདྨའི་འདབ་མ་ཤིན་ཏུ་ཡངས་པ་ལ་ལོ་འདབ་དང་སྨིན་པའི་པདྨའི་ཟེའུ་འབྲུ་སོགས་ཀྱིས་མཛེས་པར་བརྒྱན་པ་ཞིག་འབྲི་སྲོལ་ཡོད་པ་དེ་ནི།སྔོན་ས་པཎ་ཀུན་དགའ་རྒྱལ་མཚན་དེ་ཉིད་བསམ་ཡས་མི་འགྱུར་ལྷུན་གྱིས་གྲུབ་པའི་གཙུག་ལག་ཁང་དུ་ཆོས་ཀྱི་འཁོར་ལོ་བསྐོར་བའི་སྐབས་ཤིག་ཏུ།ཁོང་གིས་སྔོན་བྱོན་དམ་པ་རྣམས་ཀྱི་སྐུ་དྲིན་དང་རྣམ་ཐར་རྗེས་སུ་དྲན་ནས།དེ་དག་གི་མཚོན་བྱེད་རི་མོ་དང་།བསྟོད་པ་སྡོམ་བརྩོན་དམ་པ་དཔལ་ལྡན་ཞི་བ་འཚོ་སོགསཕྱག་མཚན་རི་མོར་བསྟོད་པའི་ཚིགས་སུ་བཅད་པདང་བཅས་མཛད་པ་ཡིན་ལ།དབུས་ཀྱི་པདྨ་སྡོང་པོས་སློབ་དཔོན་ཆེནཔོ་པདྨ་འབྱུང་གནས་ཀྱི་མཚན་དང་།ཁོང་གི་སྐུའི་ཆེ་བ་བརྒྱད་ལས་ཕ་མས་རྒྱུ་རྐྱེན་མ་བསྐྱེད་སྐུ་བལྟམས་ཚེ་ཞེས་པ་ལྟར་པདྨའི་སྦུབས་སུ་འཁྲུངས་པས་མཚན་ཆོས་གཉིས་ཀ་མཚུངས་པས་དེ་མཚོན་པ་དང་།པདྨའི་ལྟེ་བའི་རལ་གྲི་ཡིས།མ་རིག་པའི་མུན་པ་ཐམས་ཅད་རྩད་གཅོད་བྱེད་ཀྱི་རལ་གྲི་འཛིན་པ་བྱང་ཆུབ་སེམས་དཔའ་འཇམ་དཔལ་དབྱངས་རྣམ་འཕྲུལ་ཆོས་རྒྱལ་ཁྲི་སྲོང་ལྡེ་བཙན་མཚོན་ཏེ་སྤྲུལ་གཞིའི་མཚན་མ་ཉིད་ཡིན།ཁོང་གཉིས་ཡོན་མཆོད་ཀྱི་རྣམ་པ་ཐ་དད་ཀྱང་ཡེ་ཤེས་གཅིག་པའི་ཕྱིར་རྟེན་དང་བརྟེན་པའི་ཚུལ་དུ་བཀོད་པ་དང་།ཡང་ན་སློབ་དཔོན་ཆེན་པོའི་ཐུགས་ལས་འཁྲུངས་པའི་ཐུགས་སྲས་རྗེ་འབངས་ཉེར་ལྔའི་གཙོ་བོའམ་མངའ་བདག་ཁྲི་སྲོང་ལྡེ་བཙན་ཡིན་ཕྱིར་པདྨའི་ཟེའུ་འབྲུ་ལས་ཐོན་པའི་ཚུལ་དུ་བཀོད་པར་གསུངས་པ་དང་།པད་སྡོང་གཡས་ཀྱི་ངང་པ་སེར་པ་མགྲིན་པ་གཉིས་དང་ལྡན་པ་དེས་མཁན་ཆེན་ཞི་བ་འཚོ་དང་ཀ་མ་ལ་ཤཱི་ལ་སྟེ་པདྨའི་ངང་ཚུལ་གཉིས་མཚོན་ཏེ།ཐུགས་ཀྱི་ལྟ་གྲུབ་དགོངས་པ་གཅིག་པས་ལུས་གཅིག་ལ།གསུང་གི་ཆོས་སོ་སོར་སྟོན་པས་མགྲིན་པ་གཉིས་ཅན་དང་།མཁན་པོ་གཉིས་ཀ་ངུར་སྨྲིག་རྒྱལ་མཚན་འཛིན་པའི་གཙུག་རྒྱན་དུ་བཞུགས་པས་ངང་སེར་གྱི་གཟུགས་སུ་བཀོད་པའོ།།གཡོན་གྱི་ནེ་ཙོ་མགྲིན་པ་གཉིས་ཅན་གྱིས་སྤྲུལ་པའི་ལོ་ཙཱ་བ་སྐ་བ་དཔལ་བརྩེགས་དང་།ཅོག་རོ་ཀླུའི་རྒྱལ་མཚན་གཉིས་མཚོན་ཏེ།ཐུགས་དགོངས་གཅིག་ལ་ཆོས་སོ་སོར་སྟོན་པས་ལུས་གཅིག་ལ་མགྲིན་པ་གཉིས་ཅན།ནེ་ཙོས་བྱ་སྐད་དང་མི་སྐད་གཉིས་སྨྲ་བ་ཇི་བཞིན་ལོ་ཙཱ་བས་ཀྱང་རྒྱ་བོད་ཀྱི་སྐད་གཉིས་སྨྲ་བས་ནེ་ཙོའི་གཟུགས་སུ་བཀོད་པའོ།།དེ་ཐམས་ཅད་མཚོའི་དབུས་སུ་གནས་པ་ནི།གངས་ཅན་བོད་ཀྱི་ཡུལ་གྲུ་འདིར་སྤྲུལ་པའི་རྒྱལ་པོ་དང་ལོ་པཎ་འདི་རྣམས་ཀྱི་འཕྲིན་ལས་ཀྱང་གུ་རུ་མཚོ་སྐྱེས་རྡོ་རྗེའི་ཐུགས་རྗེ་དང་མཐུ་བྱིན་ལ་བརྟེན་ནས་འགྲུབ་པ་ཡིན་ལ།འདི་དག་གིས་སྤེལ་བའི་ཆོས་ཟབ་མོ་དང་མཚན་སྙན་ཐམས་ཅད་དྲི་མེད་ཆུའི་པདྨ་ཇི་བཞིན་སྐྱོན་གྱིས་མ་གོས་ཤིང་ཟབ་ཅིང་རྒྱ་ཆེ་བ་ཆུ་བོའི་གཏེར་ཆེན་པོ་དང་ཀུན་ནས་མཚུངས་པ་དང་བསམ་ཡས་ཀྱི་གཙུག་ལག་ཁང་ལ་ནམ་ཞིག་དུས་ཀྱི་དབང་གིས་མེའི་གནོད་པ་འབྱུང་བ་ལུང་བསྟན་པ་ཞི་བ་བཅས་ཀྱི་རྟེན་འབྲེལ་དུ་མཛད་པ་ཡིན་ནོ།།